Durban-burgemeester uit op borgtog van R50 000 | Netwerk24
* Gumede is met haar verskyning Dinsdagoggend in Durban se gespesialiseerde handelshof op borgtog van R50 000 vrygelaat. Sy moet ook haar paspoort inhandig en mag nie met die ander beskuldigdes in die saak kommunikeer nie, het News24 berig.
Drie amptenare van die Ethekwini-munisipaliteit verskyn Dinsdag in Durban se gespesialiseerde handelshof as deel van die Valke se nasionale taakspan vir skoon oudits (NCATT) se ondersoek by die munisipaliteit.
Zandile Gumede Foto: Jabulani Langa
Die drie, wat Zandile Gumede, burgemeester, insluit, word deur dieselfde aanklagte van bedrog en korrupsie in die gesig gestaar as die ander nege verdagtes wat twee weke gelede in hegtenis geneem is, luidens 'n verklaring deur die Valke.
Die ANC het Dinsdagoggend in reaksie op die burgemeester, wat ook die party se streeksvoorsitter is, se inhegtenisneming 'n verklaring uitgereik waarin die party sê hy staan die beginsel voor van iemand wat onskuldig is totdat hy skuldig bevind word.
"Ons glo sterk in die oppergesag van die reg en die beginsels van natuurlike regverdigheid. Ons weet egter ook dat die hof van openbare menings nie hierdie beginsels onderhou nie. Ons druk daarom almal dit op die hart om die hof te respekteer as die enigste bevoegde instansie om sy bevindinge aan te kondig."
Die saak hou verband met 'n 2016-tender van R208 miljoen van Durban Solid Waste. Diensverskaffers is na bewering groot bedrae geld betaal sonder dat hulle enige werk gedoen het.
Die aanvanklike nege verdagtes sluit Robert Abbu (62), adjunkhoof van strategiese en nuwe ontwikkeling, en Sandile Ngcobo (41), bestuurder van voorraadkettingbestuur, in. Die ander is Hlenga Sibisi (43), Mzwandile Dludla (24), Sinthamone Ponnan (55), Sithulele Mkhize (38), Bongani Dlomo (53) en Prabagaram Pariah (61).